Polițiști din cadrul Poliției Orașului Bumbești Jiu au luat măsura reținerii pentru 24 de ore și introducerii în arestul IPJ Gorj, față de un tânăr de 26 de ani, din localitate. Acesta e bănuit de săvârşirea infracţiunii de conducerea unui autovehicul pe drumurile publice, fără permis de conducere și refuzul sau sustragerea de la prelevarea de probe biologice.
„Acesta, în noaptea de 6/7 aprilie a.c., a condus un autoturism, pe raza orașului, din direcția Petroșani către Târgu Jiu, iar la o intersecție, pe fondul neadaptării vitezei de deplasare la condițiile de drum, a pierdut controlul direcției de mers și a intrat în coliziune frontală cu un perete de susținere al unui imobil, provocând un accident rutier soldat cu pagube materiale.
În urma verificărilor efectuate în bazele de date ale Poliției Române s-a constatat faptul că acesta nu posedă permis de conducere pentru nici o categorie de vehicule și a refuzat testarea cu aparatul etilotest, precum și prelevarea de mostre biologice de sânge în vederea stabilirii alcoolemiei”, a transmis IPJ Gorj.
Ieri, tânărul a fost prezentat Parchetului de pe Lângă Judecătoria Târgu Jiu, cu propuneri legale, față de acesta luându-se măsura arestului la domiciliu pe o durată de 30 de zile.